Filmfees op Prins Albert 'n móét | George Herald
Filmfees op Prins Albert 'n móét
Friday, 26 June 2015, 06:30
Johnny Breedt (agter), aanbieder van die Indie-Karoo-filmfees, tydens die vervaardiging van Die Ontwaking, 'n vollengte film gegrond op die roman Die Ontwaking van Abel Lotz deur Chris Karsten wat tydens die fees vertoon word.
PRINS ALBERT NUUS - Of jy vir 90 minute kan stilsit, of vir net vier, en of jy spanning, poësie of dokumentêre rolprente verkies – as jy 'n fliekentoesias is, kan jy volgende naweek (3 tot 5 Julie) kies en keur by die Indie Karoo-filmfees in Prins Albert, 'n driedag-aanbieding van films van 'n wye verskeidenheid genres en onderwerpe.
Die brein agter die fees is die filmmaker, regisseur en filmproduksieontwerper Johnny Breedt, mede-eienaar van Prins Albert se 18 maande oue art deco-teater, The Showroom.
Dié teater in Kerkstraat, met plek vir 140 mense, en die Jans Rautenbach Schouwburg in De Beerstraat, met 60 sitplekke, word as vertoonlokale ingespan saam met 'n splinternuwe konsep, 'Sunshine Cinema' - 'n mobiele, sonaangedrewe filmvertoontoestel.
Die fees bestaan uit vollengte films (90 minute of langer), kortfilms (korter as 50 minute, maar nie korter as 5 minute nie) en eksperimentele films (tussen 1 en 4 minute).
Volgens Breedt is die naam van die fees gekies omdat net onafhanklike (independent) filmmakers se werk vertoon word en sulke films in die filmwêreld as "Indies" bekend staan.
"Maar dit het ook die betekenis van 'in die Karoo'."
Die fees begin Vrydag om 17:00 in The Showroom met Filmverse, die animasieprojek van tien Afrikaanse gedigte van die filmmaker Diek Grobler, waarna die geleentheid amptelik deur Breedt geopen word.
Daarna word twee films vertoon: Jeppe on a Friday, 'n 90-minuut-dokumentêr oor die lewe in Johannesburg wat deur 'n span van uitsluitlik vroue vervaardig is, en Kite, nog 'n Suid-Afrikaanse produksie, met die Amerikaanse akteur Samuel L Jackson in die hoofrol. 'n Vraag-en-antwoord-sessie aan filmmakers is ook by die aandprogram ingesluit.
Saterdag se vertonings begin om 10:00 met 'n 10-minuut- Nederlandse film, Vaderland, deur Jack Westerlaken, in The Showroom. In die Jans Rautenbach word The Ghost of Uniondale, deur Pierre Smith (104 minute), vertoon – 'n romantiese komedie oor dié bekende misterieuse spookvrou.
Die ander vollengte films is Die Ontwaking (Johnny Breedt), Hollywood in my huis (Corné van Rooyen), Khumba (Anthony Silverston), Once upon a roadtrip (David Moore) en Flytrap, deur die Amerikaner Stephen David Brooks.
Die dokumentêre wissel tussen 6 en 70 mi-nute en handel oor uiteenlopende onderwerpe: 'n Man wat na sy eie humorsin soek, die lewe op die Kaapse Vlakte, die wildehonde van Suid-Afrika, Afrikanerseuns wat in die styl van hul oudsoldaat-pa's in die bosse probeer oorleef, 'n pediater wat die virus Ebola moet behandel, die nalatenskap van die argitek Norman Eaton, en twee Karoo-films – Karoo: Land of Thirst en Layers of the Karoo.
Die kortfilms sluit die werk van 'n aantal filmkunsstudente in van tussen 6 en 30 minute.
Die onderwerpe sluit in die lewe van 'n Moslem-bendelid, 'n vergete wetenskaplike, 'n masturbeerder wat gedwing word om 'n sangoma te gaan spreek vir sy "probleem", liefdesbriewe aan 'n verbeelde vriend, 'n meisie wat ontdek dat haar broer hul ouers help vermoor het, 'n jong man wat onder druk swig en 'n meisie verkrag, 'n tiener wat ná 'n rituele besnydenis probeer herstel, en die dag in die lewe van 'n man wat wag op sy vrou se terugkoms.
Die kortste fliek van die fees is Body of Evidence, deur Inka Kedzia, van net 4 minute. Dit is een van drie eksperimentele films, met die ander Artefacts from the sandpit and other lice en Disclosure.
Nog 'n hoogtepunt is Breedt se aanbieding oor die produksieontwerp van die film Mandela: Long walk to freedom waarvoor hy verlede jaar 'n Safta-toekenning gekry het.
Volgens Breedt is die werk van meer as 80 onafhanklike filmmakers ontvang, onder andere van Darrell Roodt en Anant Singh.
Een van die hoogtepunte van die fees is 'n rooi-tapytgeleentheid Saterdagaand in The Showroom wanneer die bekende akteur en regisseur Paul Eilers vereer word vir sy lewenswerk. Breedt sê hy noem dit die Goue Aalwyn-pre-stigetoekenning. Feesgangers se topfilmkeuses word ook bekroon.
"Hierdie fees is 'n droom wat waar geword het. Toe die Apollo-filmfees in Victoria-Wes gestaak is, wou ek weer filmwerk terugbring Karoo toe. Daardie konsep van 'n Karoo-filmfees het nou herleef."
Volgens hom beoog hy om dit 'n jaarlikse instelling te maak, met The Showroom as die kern van die fees.
Vir meer inligting of om toegangskaartjies te koop, besoek:
www.showroomtheatre.co.za of www.filmfestivallife.com/Indie-Karoo-Film-Festival
Kaartjies vir alle vertonings Vrydag en Son-dag kos R50 per dag, R100 vir hele Saterdag en R200 vir die hele naweek se vertonings. Koop aanlyn of by The Showroom.
Die Showroom in Prins Albert is een van twee teaters waar fliekvlooie die naweeklange filmfees kan bywoon.